पवित्र आत्म्याचे आगमन

रविवार, २३ मे २०२१.                                         फा. प्रकाश भालेराव ये.सं.

[](https://1.bp.blogspot.com/-TNKLHt5beaY/YKilWjPa4NI/AAAAAAAAAIQ/EEvN6ftifrYoMKfV9w24Zz3OQ47iCgi0gCNcBGAsYHQ/s900/PENTECOST.webp)

प्रस्तावना

पेन्टेकॉस्टच्या दिवशी पवित्र आत्मा शिष्यांवरती उतरला. अग्नीच्या जिव्हाच्या रूपाने त्याने शिष्यांना प्रेरित केले आणि ख्रिस्तसभेचा जन्मच झाला नाही तर जगामध्ये ख्रिस्तसभेच्या मिशन कार्याचा आरंभ झाला. पवित्र आत्म्याने प्रेरित झाल्याने शिष्यांनी धैर्याने मिशनकार्याला सुरुवात केली. पवित्र आत्म्याच्या सामर्थ्याने ख्रिस्ताने शिष्यांना शांती व पापक्षमा करण्याचे वरदान दिले. पेन्टेकॉस्ट म्हणजे पन्नासावा दिवस, यहुदी लोक या दिवशी देवाचे आभार मनात असत. वल्हांडण सण साजरा केल्यानंतर म्हणजे सात आठवड्यांनंतर हा सण साजरा केला जात असे. परमेश्वराला शेतीचा पहिला उपज अर्पण करत असत. या दिवशी परमेश्वराने मोशेला सिनाई पर्वतावर दहा आज्ञा दिल्या याचे स्मरण ते करत असत. याच दिवशी भयभीत झालेल्या शिष्यांमध्ये पवित्र आत्म्याच्या सामर्थ्याने धैर्य संचारले, परिवर्तन झाले. ते सुवार्ता सांगू लागले लोकांना ती सुवार्ता आपआपल्या भाषेत ऐकू येऊ लागली. पवित्र आत्मा आजही ख्रिस्तसभेमध्ये त्याचे सामर्थ्य प्रकट करत असतो. आजच्या दिवशी विश्वव्यापी ख्रिस्तसभेमध्ये व आपल्या धर्मग्रामात, घरात नवचैतन्याचा अनुभव सर्वांना यावा व सुवार्ता घोषविण्यासाठी सर्वांना धैर्य, सामर्थ्य व शक्ती मिळावी म्हणून पवित्र मिस्सा बलिदानामध्ये प्रार्थना करू या.

पहिले वाचन: (प्रेषितांची कृत्ये २ : १ - ११)

आजचे पहिले वाचन प्रेषितांची कृत्ये यामधून घेतलेले आहे. ‘‘पवित्र आत्मा येईपर्यंत येरूशलेम मध्ये राहा’’ ख्रिस्ताच्या या आज्ञेचे पालन करत शिष्य येरूशलेममध्ये एका खोलीत प्रार्थना करत पवित्र आत्म्याची वाट पहात होते. अग्निच्या जिव्हाच्या रूपाने पवित्र आत्मा त्यांच्यावर उतरला. नवीन आकाश नवीन पृथ्वी निर्माण झाल्याचा दिव्यानंद शिष्यांनी अनुभवला. पवित्र आत्म्याच्या आगमनानंतर शिष्यांचे परिवर्तन झाले, त्यांच्यापैकी प्रत्येकजन पवित्र आत्म्याने संचारलेला होता.

दुसरे वाचन: (१ करिंथ १२ : ३ – ७, १२ – १३)

आजचे दुसरे वाचन संत पौलाने करिंथकरांस पाठवलेल्या बोधपत्रातून घेतलेले आहे. पवित्र आत्म्याच्या द्वारे मिळालेल्या कृपादानांमुळे ख्रिस्त सभेचे जीवन किती समृद्ध होते या विषयी पौल बोध करतो. पवित्र आत्मा सार्वजनिक हितासाठी प्रत्येकावर येत असतो. पवित्र आत्म्याचे कृपादान, फळे किंवा करिष्मा ख्रिस्त सभेला व ख्रिस्ती व्यक्तीला समृद्ध करत असतात. वेगवेगळे कृपादाने आहेत. संदेश देणे, प्रवचन करणे, व्यवस्थापन करणे, बरे करणे, निरनिराळ्या भाषा बोलणे, तर प्रेषित, शिक्षक, संदेष्टे, आरोग्यदान  देणारे असे वेगवेगळ्या माणसांना पवित्र आत्मा प्रेरित करत असतो.

शुभवर्तमान: ( योहान २० : १९ – २३)

आजच्या शुभवर्तमानात पुनरुत्थित ख्रिस्त शिष्यांवरती फुंकर मारून पवित्र आत्म्याचा वर्षाव करतो. देवपित्याने सर्व सृष्टीमध्ये आत्मा फुंकून निर्मिती केली तशीच नवनिर्मिती प्रभू येशू करतो. त्याचे मिशनकार्य तो शिष्यांवर सोपवितो. आजच्या शुभवर्तमानात येशू शिष्यांना पापक्षमा करण्याचा अधिकार सुद्धा देतो. ख्रिस्त आपल्यावर प्रीती करतो व आपल्या पापांची क्षमा करतो.

चिंतन

बार्सेलोना ऑलिंपिक १९९२ मध्ये धावण्याची उपांत्यपूर्व स्पर्धा होती. डेरेक रेडमंड हा स्पर्धक सुद्धा धावणार होता. या ब्रिटीश स्पर्धकाची स्पर्धा एका वेगळ्या कारणाने गाजली. धावत असताना डेरेकच्या मांडीचे स्नायू आखडले. त्याला धावता येईना परंतु त्याची जिद्द पराकोटीची होती. तो लंगडत का होईना धावपट्टीवर धावण्याचा प्रयास करत होता. डेरेकच्या वडिलांनी आपल्या मुलाचा संघर्ष पहिला. सुरक्षा कवच मोडून ते डेरेक जवळ आले. त्यांनी डेरेकला उभे केले त्याला आधार दिला आणि दोघांनी मिळून ती स्पर्धा पूर्ण केली.

डेरेकच्या वडिलंनी जे केले तेच पवित्र आत्मा आपल्यासाठी करत असतो. आपण जेव्हा आध्यात्मिक दृष्ट्‍या कमजोर असतो तेव्हा पवित्र आत्मा आपल्याला सामर्थ्या देऊन बलवान करत असतो. जेव्हा आपण पापाच्या गुलामगिरीत असतो, तेव्हा पवित्र आत्मा आपल्याला त्या गुलामगिरीतून मुक्त करत असतो. जेव्हा आपल्याठायी प्रार्थना करण्याची इच्छा नसते, तेव्हा पवित्र आत्माच आपल्याला आबा बापा अशी हाक मारायला प्रेरणा देत असतो. जेव्हा आपला विश्वास डळमळीत होतो व प्रेषितांसारखे आपण भयभीत होतो आणि बंद खोलीत भीतीने लपून बसतो तेव्हा पवित्र आत्मा आपल्याला धैर्य देत असतो, देव व ख्रिस्ताविषयी साक्ष देण्यासाठी सामर्थ्य देत असतो.

पवित्र आत्मा आपल्या देहात वास करतो म्हणून आपण देवाचे मंदिर बनतो. तो आपल्याला संकटांशी झुंजण्यास सामर्थ्य देत असतो. पवित्र साक्रमेंताद्वारे तो आपल्याला कृपा देत असतो. तो आपल्याला ख्रिस्ताची शिकवण समजून सांगत असतो. तो आपल्या प्रार्थना ऐकत असतो आणि तो नेहमीच आपल्याला त्याची कृपादाने देत असतो.

खरोखर पवित्र आत्मा आपल्यामध्ये वास करतो हे किती सुंदर आहे. तोच आपल्याला तेजोमय करत असतो. तोच आपल्याला नवचैतन्य देत असतो. जे सत्य सुंदर आहे त्याचा ध्यास करण्याची कृपा सुद्धा तोच देत असतो. त्यामुळेच आपण देवाचे मंदिर होत असतो.

पॅराक्लिट या ग्रीक शब्दाचा अर्थ सांत्वन करणारा, मदत करणारा, धीर देणारा, प्रोत्साहन देणारा व बळ देणारा असा आहे. ख्रिस्ती माणसाच्या जीवनात पवित्र आत्मा हीच कार्ये करत असतो. तसेच तो आपल्याला आवाहान देखील करत असतो. पवित्र आत्मा संथ पाण्याच्या प्रवाहासारखा मानवी जीवनात शांतपणे कार्य करत असतो. कधी मित्र बनून तो मदत करत असतो. कधी शिक्षक बनून पाठीवर कौतुकाची थाप मारत असतो. आजारी असताना दवाखान्यात बेडजवळ शांत बसून बहिण भावासारखा धीर देत असतो. आईवडिलांच्या रूपाने तो लेकरांसाठी प्रार्थना करत असतो. अशा प्रकारे ‘प्रभू येशू आपल्यावर प्रीती करतो’ याची सखोल जाणीव पवित्र आत्मा आपल्याठायी निर्माण करत असतो.

पवित्र आत्मा आपल्याठायी वास करतो याची सतत जाणीव आपण ठेवायला हवी. आपले शब्द व कृती याद्वारे इतरांना क्षमा करण्याची प्रेरणा तो आपल्याला देत असतो. आपण सातत्याने पेन्टेकॉस्ट साजरा करायला हवा कारण तोच आपल्याठायी नवचैतन्य निर्माण करत असतो.

श्रद्धावंतांच्या प्रार्थना

**प्रतिसाद : प्रभू आमचे नूतनीकरण कर.**

१)   आपले परमगुरु, महागुरू, धर्मगुरू, व्रतस्थ आणि प्रापंचिक यांच्यावर देवपित्याने ज्ञानाचा वर्षाव करावा व ख्रिस्तसभेचे मार्गदर्शन करण्यासाठी त्यांना साहाय्य करावे, म्हणून आपण प्रभूकडे प्रार्थना करूया.

२)   सर्व कुटुंबामध्ये समंजसपणा व समजूतदारपणा नांदावा, सर्वांना ख्रिस्ती जीवन जगण्यास व सुवार्ता घोषविण्यास परमेश्वराने धैर्य द्यावे म्हणून आपण प्रभूकडे प्रार्थना करूया.

३)  जे आजारी आहेत, त्यांना प्रभूने गुणकारी स्पर्श करावा सर्वांच्या मनातील भीती नाहीशी करून व सर्वांना सुखी समाधानी ठेवावे म्हणून आपण प्रभूकडे प्रार्थना करूया.

४)  आमच्या धर्मग्रामात, शहरात, राज्यात, देशात व जगात ख्रिस्ताची शांती सदैव नांदावी, सर्वांनी शांती व सलोख्याने जीवन जगावे म्हणून कृपा दे म्हणून आपण प्रभूकडे प्रार्थना करूया.

५)  पेन्टेकॉस्टच्या सणाच्या दिवशी विश्वव्यापी ख्रिस्तसभेवर विशेषतः आपल्या धर्मग्रामावर पवित्र आत्म्याच्या कृपादानांचा वर्षाव परमेश्वराने करावा व आमच्या जीवनात नवचैतन्य निर्माण करावे म्हणून आपण प्रभूकडे प्रार्थना करूया.